PMIndiaData/PMIndiaSum huggingface dataset:
प्रधानमंत्री ने मौलाना अबुल कलाम आजाद की जयंती पर उन्‍हें नमन किया

प्रधानमंत्री श्री नरेन्‍द्र मोदी ने मौलाना अबुल कलाम आजाद की जयंती पर उन्‍हें श्रद्धांजलि अर्पित की। प्रधानमंत्री ने कहा ‘विद्वान, स्‍वतंत्रता सेनानी और अपना पूरा जीवन राष्‍ट्र निर्माण में समर्पित करने वाले मौलाना अबुल कलाम आजाद की जयंती पर मैं उन्‍हें सलाम करता हूं।’
प्रधानमंत्री ने उत्‍तर प्रदेश के ग्रेटर नोएडा में पंडित दीनदयाल उपाध्याय पुरातत्व संस्थान का उद्घाटन किया

प्रधानमंत्री श्री नरेन्‍द्र मोदी ने आज 9 मार्च, 2019 को उत्तर प्रदेश में ग्रेटर नोएडा का दौरा किया और वहां विभिन्‍न विकास परियोजनाओं का शुभारंभ किया। प्रधानमंत्री ने मेट्रो के नोएडा सिटी सेंटर-नोएडा इलेक्‍ट्रॉनिक सिटी खंड का वीडियो लिंक के जरिए उद्घाटन किया और उत्‍तर प्रदेश के खुर्जा तथा बिहार के बक्‍सर में 1320 मेगावाट क्षमता वाले दो ताप विद्युत संयंत्रों की आधारशिला रखी। श्री मोदी ने पंडित दीनदयाल उपाध्याय पुरात्‍त्‍व संस्‍थान का भी उद्घाटन किया और इस अवसर पर संस्थान परिसर में पंडित दीनदयाल उपाध्याय की प्रतिमा का अनावरण किया तथा उन्‍हें श्रद्धासुमन अर्पित किए। बाद में वे परिसर में बनाया गया दीनदयाल उपाध्‍याय संग्रहालय भी देखने गए। प्रधानमंत्री ने इस अवसर पर उपस्थित जन समूह को संबोधित करते हुए कहा कि नोएडा पूरी तरह से एक नया रूप ले चुका है। वह अब विकास और युवाओं के लिए रोजगार के अवसर उपलब्‍ध कराने के रूप में पहचाना जाता है। उन्‍होंने कहा कि नोएडा देश के मेक इन इंडिया केन्‍द्र के रूप में विकसित हो रहा है। इस संदर्भ में उन्‍होंने नोएडा में दुनिया की सबसे बड़ी मोबाइल फैक्‍ट्री सहित वहां मौजूद कई इलेक्‍ट्रानिक कंपनियों का जिक्र भी किया। प्रधानमंत्री ने कहा कि देश का सबसे बड़ा हवाई अड्डा उत्‍तर प्रदेश के जेवर में बनाया जा रहा है। इसके बन जाने से न केवल लोगों को सुविधा होगी बल्कि यह आर्थिक रूप से भी राज्‍य के लिए फायदेमंद होगा। उन्‍होंने देश में बन रहे कई अन्‍य हवाई अड्डों का भी इस मौक पर जिक्र किया। उन्‍होंने कहा कि उड़ान योजना के माध्यम से केंद्र सरकार छोटे शहरों को भी विमान सेवाओं से जोड़ने के लिए प्रतिबद्ध है। देश में बिजली क्षेत्र को सुधारने के लिए सरकार की ओर से किए जा रहे प्रयासों का जिक्र करते हुए प्रधानमंत्री ने कहा कि सरकार बिजली उत्पादन के सभी चार पहलुओं पर ध्यान केंद्रित कर रही है। जिसमें उत्पादन, पारेषण, वितरण और कनेक्शन शामिल हैं। श्री मोदी ने कहा कि इससे बिजली क्षेत्र में व्यापक बदलाव आया है और एक राष्ट्र-एक ग्रिड की कल्पना साकार हुई है। सरकार नवीकरणीय ऊर्जा क्षेत्र पर भी पूरा ध्यान दे रही है। उन्होंने कहा कि ‘एक विश्व, एक सूर्य और एक ग्रिड’ उनका सपना है। प्रधानमंत्री ने बक्सर और खुर्जा में बनाए जाने वाले ताप विद्युत संयंत्रों का जिक्र करते हुए कहा कि इससे देश के विकास को गति मिलेगी तथा उत्तर प्रदेश और बिहार के साथ ही आस-पास के राज्यों में बिजली की उपलब्धता में बड़ा बदलाव आएगा। पंडित दीनदयाल उपाध्याया पुरातत्व संस्थान का उद्घाटन करते हुए कहा कि यह संस्थान देश और विदेश के छात्रों के साथ ही अनुसंधानकर्ताओं को उत्साहवर्धक शैक्षणिक वातावरण और अत्याधुनिक सुविधाएं उपलब्ध कराएगा। उन्होंने कहा कि 125 करोड़ भारतीयों के मजबूत सहयोग से ही एक नए भारत का निर्माण हो रहा है। उन्होंने देश को भ्रष्टाचार से मुक्त करने की सरकार की प्रतिबद्धता दोहरायी और साथ ही आतंकवाद का मुहंतोड़ जवाब देने के लिए सैनिकों की बहादुरी को सलाम किया। प्रधानमंत्री ने कहा कि सरकार आतंकवाद के खिलाफ सख्त फैसले लेती रहेगी।
प्रधानमंत्री ने योगी आदित्यनाथ और उनके मंत्रिमंडल को शपथ लेने पर बधाई दी

प्रधानमंत्री श्री नरेन्द्र मोदी ने योगी आदित्यनाथ को उत्तर प्रदेश के मुख्यमंत्री और उनके मंत्रिमंडल के सदस्यों को राज्य के मंत्रियों के रूप में शपथ लेने पर बधाई दी है। पिछले पांच वर्षों की विभिन्न उपलब्धियों को याद करते हुए प्रधानमंत्री ने आशा व्यक्त की कि मुख्यमंत्री के नेतृत्व में यह राज्य प्रगति का एक और नया अध्याय लिखेगा। प्रधानमंत्री ने ट्वीट में कहाः "उत्तर प्रदेश के मुख्यमंत्री पद की शपथ लेने पर @myogiadityanath जी और उनके मंत्रिमंडल को हार्दिक बधाई। पिछले 5 वर्षों में राज्य की विकास यात्रा ने कई अहम पड़ाव तय किए हैं। मुझे विश्वास है कि आपके नेतृत्व में प्रदेश जन आकांक्षाओं को पूरा करते हुए प्रगति का एक और नया अध्याय लिखेगा।"
प्रधानमंत्री ‘सिडनी संवाद’ में मुख्य भाषण देंगे

प्रधानमंत्री श्री नरेन्‍द्र मोदी 18 नवंबर, 2021 को भारतीय समयानुसार प्रात: लगभग 9 बजे ‘सिडनी संवाद’ में मुख्य भाषण देंगे। प्रधानमंत्री भारत में ‘प्रौद्योगिकी विकास और क्रांति’ थीम पर अपने विचार व्‍यक्‍त करेंगे। उनके संबोधन से पहले ऑस्ट्रेलिया के प्रधानमंत्री आरंभिक भाषण देंगे। सिडनी संवाद 17 से 19 नवंबर, 2021 तक आयोजित किया जा रहा है। यह ऑस्ट्रेलियन स्ट्रेटेजिक पॉलिसी इंस्टीट्यूट की एक पहल है। ‘सिडनी संवाद’ दरअसल राजनेताओं, उद्योग हस्तियों और सरकारी प्रमुखों को व्‍यापक चर्चाएं करने, नए विचार सृजित करने और उभरती एवं महत्वपूर्ण प्रौद्योगिकियों से उत्पन्न अवसरों एवं चुनौतियों की सामान्य समझ विकसित करने की दिशा में काम करने के लिए एक मंच पर लाएगा। सिडनी संवाद में ऑस्ट्रेलिया के प्रधानमंत्री श्री स्कॉट मॉरिसन और जापान के पूर्व प्रधानमंत्री श्री शिंजो आबे भी मुख्य भाषण देंगे।
कैबिनेट ने अंतर्राष्ट्रीय ऊर्जा एजेंसी – महासागर ऊर्जा प्रणालियों से भारत के जुड़ने को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने कार्यान्वयन करने वाले समझौते (आईए) पर हस्ताक्षर कर भारत को अंतर्राष्ट्रीय ऊर्जा एजेंसी – महासागर ऊर्जा प्रणालियों (आईईए-ओईएस) का एक सदस्य देश बनाए जाने को अपनी मंजूरी दे दी है। सदस्यता के लिए प्रमुख एजेंसी पृथ्वी विज्ञान मंत्रालय के अधीनस्थ पृथ्वी प्रणाली विज्ञान संगठन – राष्ट्रीय महासागर प्रौद्योगिकी संस्थान (ईएसएसओ-एनआईओटी) होगी। आईईए–ओईएस का एक सदस्य बन जाने से भारत की पहुंच दुनियाभर की उन्नत अनुसंधान एवं विकास (आरएंडडी) टीमों और तकनीकों तक हो जाएगी। भारत अन्य देशों के साथ मिलकर परीक्षण प्रोटोकॉलों को विकसित करने में भागीदार बनेगा। इससे अंतर्राष्ट्रीय जरूरतों एवं नियमों के अनुसार भारतीय प्रारूपों (प्रोटोटाइप) के परीक्षण में मदद मिलेगी। इसके अलावा, सदस्य देशों के संस्थानों के साथ मिलकर संयुक्त सहकारी कार्यक्रम शुरू किए जा सकेंगे। इसी तरह अन्य देशों के साथ मिलकर विशेष लक्ष्यों वाली भारत की अपनी अनुसंधान परियोजनाओं पर काम शुरू किया जा सकता है। पृष्ठभूमिः- भारत की लंबी तटरेखा और देश में बिजली की भारी कमी के मद्देनजर महासागर नवीकरणीय ऊर्जा का अध्ययन करना आवश्यक हो गया है। समुद्र के प्रकोप को देखते हुए महासागर ऊर्जा का दोहन करना एक तकनीकी चुनौती है। भारतीय संदर्भ में संवर्धित महासागर ऊर्जा उपकरणों (लहरों, धाराओं एवं ज्वार समेत) की डिजाइनिंग करना और उनकी तकनीकी एवं वाणिज्यिक लाभप्रदता पर गौर करने की जरूरत है। उष्णकटिबंधीय देशों में समुद्री सतह का तापमान अपेक्षाकृत ऊंचा होता है, अतः इसके मद्देनजर महासागर तापीय ऊर्जा रूपांतरण (ओटीईसी) भारत जैसे देशों के लिए एक काफी अच्छा विकल्प है। पृथ्वी विज्ञान मंत्रालय के अधीनस्थ एक स्वायत्त अनुसंधान संस्थान ‘एनआईओटी’ समुद्री ऊर्जा और अलवणीकरण के क्षेत्र में कार्यरत है।
प्रधानमंत्री ने सिंगापुर के पूर्व प्रधानमंत्री श्री एसआर नाथन ने निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने सिंगापुर के पूर्व राष्‍ट्रपति श्री एसआर नाथन के निधन पर शोक व्‍यक्‍त किया। प्रधानमंत्री ने कहा, “सिंगापुर के पूर्व राष्‍ट्रपति श्री एसआर नाथन के निधन से दुःख हुआ। सिंगापुर ने एक ऐसे विशिष्‍ट नेता को खो दिया है, जिनकी व्‍यापक सराहना की जाती थी। पूर्व राष्‍ट्रपति श्री नाथन के निधन पर दुःख की घड़ी में हम भारतीय सिंगापुर की जनता के साथ हैं । उनके परिवार के प्रत‍ि‍संवेदनाएं हैं ।”
अमेरिका के राष्ट्रपति की मेजबानी में हुए रात्रिभोज में बोले पीएम-सरकारों द्वारा परमाणु तस्करों और आतंकवादियों के साथ काम करना मौजूदा दौर का सबसे बड़ा खतरा

प्रधानमंत्री श्री नरेंद्र मोदी ने आज अमेरिका के राष्ट्रपति बराक ओबामा द्वारा दिए गए रात्रिभोज के दौरान परमाणु सुरक्षा के खतरों पर अपनी बात रखी। प्रधानमंत्री ने परमाणु सुरक्षा के मुद्दे को उठाने के लिए अमेरिकी राष्ट्रपति की सराहना करते हुए कहा कि उन्होंने ऐसा करके वैश्विक सुरक्षा के लिए महान सेवा की है। ब्रसेल्स में हाल में हुए आतंकवादी हमलों का उल्लेख करते हुए प्रधानमंत्री ने कहा कि ब्रसेल्स से परमाणु सुरक्षा को आतंकवाद से पैदा हुए वास्तविक और तात्कालिक खतरों का पता चलता है। श्री नरेंद्र मोदी ने आतंकवाद के तीन समकालिक लक्षणों पर ध्यान देने का आह्वान कियाः पहला, आज का आतंकवाद थिएटर की तरह अति हिंसा का इस्तेमाल करता है। दूसरा, हम आज गुफा में छिपे एक आदमी को तलाश नहीं कर रहे हैं, बल्कि हम एक शहर में एक आतंकवादी की खोज कर रहे हैं जिसके पास कंप्यूटर और स्मार्टफोन है। तीसरा, कई देशों की सरकारें परमाणु तस्करों और आतंकवादियों के साथ मिलकर काम कर रही हैं, जिससे सबसे बड़ा खतरा पैदा हुआ है। प्रधानमंत्री ने कहा कि मौजूदा दौर में आतंकवाद २१वीं सदी की तकनीक का इस्तेमाल कर रहा है। उन्होंने कहा कि आतंकवाद का नेटवर्क पूरी दुनिया में है, लेकिन हम इस चुनौती से सिर्फ राष्ट्रीय स्तर पर लड़ रहे हैं। उन्होंने कहा कि आतंकवाद की पहुंच और आपूर्ति चेन वैश्विक है, लेकिन देशों के बीच वास्तविक सहयोग बिल्कुल नहीं है। प्रधानमंत्री ने कहा कि आतंकवाद के कृत्यों की रोकथाम और कार्रवाई के बिना परमाणु आतंकवाद को रोका नहीं जा सकता। उन्होंने हर किसी से इस धारणा को त्यागने की अपील की कि आतंकवाद किसी और की समस्या है और ‘उसका’ आतंकवाद ‘मेरा’ आतंकवाद नहीं है। प्रधानमंत्री ने कहा कि परमाणु सुरक्षा को राष्ट्रीय प्राथमिकता माना जाना चाहिए और सभी देशों को अपनी अंतरराष्ट्रीय बाध्यताओं का पालन करना चाहिए।
कैबिनेट ने विदेशी राष्ट्रीय तेल कंपनियों द्वारा कर्नाटक के पादुर रणनीतिक पेट्रोलियम भंडार को भरने की मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने विदेशी राष्ट्रीय तेल कंपनियों (एनओसी) द्वारा कर्नाटक के पादुर स्थित पादुर रणनीतिक पेट्रोलियम भंडार (एसपीआर) को भरने की मंजूरी दे दी है। पादुर स्थित एसपीआर सुविधा एक भूमिगत चट्टानी गुफा है जिसकी कुल क्षमता 2.5 मिलियन मीट्रिक टन (एमएमटी) है। इसमें चार कक्ष हैं जिनमें से प्रत्येक की क्षमता 0.625 एमएमटी है। इंडियन स्ट्रेटेजिक पेट्रोलियम रिजर्व्स लिमिटेड (आईएसपीआरएल) ने तीन स्थानों यथा विशाखापत्तनम (1.33 एमएमटी), मंगलोर (1.5 एमएमटी) और पादुर (2.5 एमएमटी) में कुल मिलाकर 5.33 एमएमटी कच्चे तेल के भंडारण के लिए भूमिगत चट्टानी गुफाओं का निर्माण करने के साथ-साथ इन्हें चालू भी कर दिया है। वित्त वर्ष 2017-18 के लिए उपभोग आंकड़ों के अनुसार, एसपीआर कार्यक्रम के प्रथम चरण के तहत कुल 5.33 एमएमटी क्षमता की बदौलत वर्तमान में भारत की कच्चा तेल संबंधी आवश्यकता के लगभग 95 दिनों की आपूर्ति होने का अनुमान है। वित्त वर्ष 2017-18 के लिए उपभोग आंकड़ों के मुताबिक, सरकार ने ओडिशा के चंडीखोल और कर्नाटक के पादुर में 6.5 एमएमटी की अतिरिक्त एसपीआर सुविधाओं की स्थापना के लिए जून 2018 में ‘सैद्धांतिक मंजूरी’ दे दी है जिससे भारत की ऊर्जा सुरक्षा में 11.5 दिनों की वृद्धि होने की आशा है।
प्रधानमंत्री ने पीएसएलवी सी52 मिशन के सफल प्रक्षेपण पर भारतीय अंतरिक्ष वैज्ञानिकों को बधाई दी

प्रधानमंत्री श्री नरेन्द्र मोदी ने पीएसएलवी सी52 मिशन के सफल प्रक्षेपण पर भारतीय अंतरिक्ष वैज्ञानिकों को बधाई दी है। एक ट्वीट में प्रधानमंत्री ने कहा हैः “पीएसएलवी सी52 मिशन के सफल प्रक्षेपण पर हमारे अंतरिक्ष वैज्ञानिकों को बधाई। ईओएस-4 उपग्रह से कृषि, वानिकी और बागान, मिट्टी में नमी और जल विज्ञान सहित बाढ़ के जोखिम वाले स्थानों का मानचित्र बनाने में सभी मौसमी परिस्थितियों में प्रासंगिक हाई रिजोल्यूशन इमेजेस प्राप्त होंगी।”
प्रधानमंत्री ने एनसीसी दिवस पर एनसीसी कैडेट्स को शुभकामनाएं दीं

एनसीसी के पूर्व छात्रों से एनसीसी अलुमनाई एसोसिएशन को समृद्ध बनाने का अनुरोध किया प्रधानमंत्री श्री नरेन्द्र मोदी ने एनसीसी दिवस पर एनसीसी कैडेट्स को शुभकामनाएं दी हैं। श्री मोदी ने देश भर के एनसीसी के पूर्व छात्रों से एनसीसी अलुमनाई एसोसिएशन को समर्थन देने और गतिविधियों में भागीदारी से एसोसिएशन को समृद्ध बनाने का भी अनुरोध किया। कई ट्वीट्स के माध्यम से प्रधानमंत्री ने कहा, “एनसीसी दिवस पर शुभकामनाएं। “एकता और अनुशासन” के आदर्श वाक्य से प्रेरित एनसीसी भारत के युवाओं को उनकी वास्तविक क्षमताओं का अहसास कराने और राष्ट्र निर्माण में अंशदान के लिए एक महान अनुभव की पेशकश करती है। यह इस साल जनवरी में एनसीसी रैली के दौरान दिया गया भाषण है। कुछ दिन पहले, झांसी में ‘राष्ट्र रक्षा समर्पण पर्व’ के दौरान मुझे एनसीसी अलुमनाई एसोसिएशन के पहले सदस्य के रूप में पंजीकरण कराने का सम्मान प्राप्त हुआ। एक अलुमनाई एसोसिएशन की स्थापना उन सभी को एक साथ लाने का सराहनीय प्रयास है, जो एनसीसी के साथ जुड़े रहे हैं। मैं देश भर के एनसीसी अलुमनाई से एसोसिएशन को अपने समर्थन और गतिविधियों में भागीदारी से एनसीसी अलुमनाई एसोसिएशन को समृद्ध बनाने का अनुरोध करता हूं। भारत सरकार ने एनसीसी के अनुभव को ज्यादा जीवंत और सार्थक बनाने के लिए कई प्रयास किए हैं। https://t.co/CPMGLryRXX”
प्रधानमंत्री ने राष्ट्रमण्डल खेलों के पदक विजेताओं को बधाई दी

प्रधानमंत्री श्री नरेंद्र मोदी ने राष्ट्रमण्डल खेलों में पदक विजेताओं को बधाई दी है। भारोत्तोलकों को बधाई देते हुये प्रधानमंत्री ने कहा, “स्वर्ण पदक जीतने के लिये रागला वेंकट राहुल पर गर्व है। मुझे पूर्ण विश्वास है कि हमारे भारोत्तोलकों की अद्वितीय सफलता अन्य युवाओं को भी भारोत्तोलन में आने के लिये प्रेरित करेगी। महिलाओं की 69 किलोग्राम वर्ग भारोत्तोलन प्रतियोगिता में स्वर्ण पदक जीतने पर देश पूनम यादव को बधाई देता है। भारोत्तोलन के लिये उनका समर्पण वास्तव में सराहनीय है।” निशानेबाजों को बधाई देते हुये प्रधानमंत्री ने कहा, “हमारे निशानेबाज 2018 राष्ट्रमण्डल खेलों में अपनी अलग पहचान बना रहे हैं. मनु भाकर का श्रेष्ठ प्रदर्शन जारी है और उन्होंने महिलाओं की 10 मीटर एयर पिस्टल प्रतियोगिता में स्वर्ण पदक जीता है। उनको बधाइयां। हिना सिधु के महिलाओं की 10 मीटर एयर पिस्टल प्रतियोगिता में रजत पदक जीतने पर प्रसन्न हूं। उनको बधाई और भविष्य के उनके प्रयासों के लिये मेरी शुभकामनायें। प्रतिभाशाली निशानेबाज रवि कुमार ने पुरुषों की 10 मीटर एयर रायफल प्रतियोगिता में कांस्य पदक जीता है। प्रत्येक भारतीय को उनकी उपलब्धि पर गर्व है। इस युवा निशानेबाज ने खेलों के प्रति समृद्ध योगदान दिया है।”
प्रधानमंत्री ने कनाडा के प्रधानमंत्री स्टीफन हार्पर को तोहफा दिया

प्रधानमंत्री श्री नरेंद्र मोदी ने आज कनाडा के प्रधानमंत्री श्री स्टीफन हार्पर को एक लघु पेंटिंग भेंट की। इस पेंटिंग का शीर्षक गुरु नानक देव है। पारंपरिक भारतीय शैली में बनी इस पेंटिंग में गुरू नानक देव के साथ उनके दो शिष्य मरदाना और भाई बाला को भी दिखाया गया है जो गुरू नानक के पास बैठे हैं। इसकी प्राचीन पृष्ठभूमि पेंटिंग की आभा में चार चांद लगाती है। यह हाथ से बने कागज पर खनिज रंगों से बनाई गई है। इसे जयपुर के कालाकार वीरेंद्र बन्नू ने बनाया है जो अपने परिवार में सातवीं पीढ़ी के कलाकार हैं। वह विशेष रूप से कला के लघुरूप की अपनी परिवार की विरासत को आगे बढ़ा रहे हैं। इस अवसर पर प्रधानमंत्री ने कहा, “हमारे अनेक भाई-बहनों ने कनाडा को अपना घर बना लिया है और अपने जाने माने जोश और उद्यमिता से इसे समृद्ध किया है।”
प्रधानमंत्री 28 दिसंबर, 2021 को आईआईटी कानपुर के दीक्षान्त समारोह को सम्बोधित करेंगे

प्रधानमंत्री ने आईआईटी कानपुर और अन्य आईआईटी के छात्रों तथा आईआईटी कानपुर के पूर्व छात्रों से अपने व्याख्यान के लिये विचार आमंत्रित किये प्रधानमंत्री श्री नरेन्द्र मोदी 28 दिसंबर, 2021 को भारतीय प्रौद्योगिकी संस्थान (आईआईटी), कानपुर के दीक्षान्त समारोह को सम्बोधित करेंगे। श्री मोदी ने भारतीय प्रौद्योगिकी संस्थान, कानपुर और अन्य भारतीय प्रौद्योगिकी संस्थानों के छात्रों तथा कानपुर के भारतीय प्रौद्योगिकी संस्थान के पूर्व छात्रों का आह्वान किया है कि वे उनके व्याख्यान के लिये अपने विचार साझा करें। एक ट्वीट में प्रधानमंत्री ने कहा हैः “मैं दीक्षान्त समारोह को सम्बोधित करने इस महीने की 28 तारीख को @IITKanpur जा रहा हूं। यह एक जीवन्त संस्थान है, जिसने विज्ञान और नवोन्मेष में अभूतपूर्व योगदान किये हैं। मैं सबको अपने सुझाव साझा करने के लिये आमंत्रित करता हूं।”
प्रधानमंत्री ने जिबूती के स्‍वतंत्रता दिवस के अवसर पर दिजिबोउती के लोगों को शुभकानाएं दी

प्रधानमंत्री श्री नरेन्‍द्र मोदी ने जिबूती के स्‍वतंत्रता दिवस के अवसर पर दिजिबोउती के लोगों को शुभकानाएं दीं हैं। इस अवसर पर अपने संदेश में श्री नरेन्‍द्र मोदी ने कहा कि “मैं जिबूती के लोगों को जिबूती के स्‍वतंत्रता दिवस के अवसर पर हार्दिक शुभकामनाओं देता हूं। भारत वास्‍तव में जिबूती के साथ संबधों को स्‍मरणीय बनना चाहता है। यवन से भारतीयों को सुरक्षित बाहर निकालने में जिबूती ने जो सहयोग एवं सहायता प्रदान की उसके लिए हम जिबूती के आभारी हैं। इससे हमारे संबंधों की शक्ति का पता चलता है।”
औषधीय पौधों के क्षेत्र में सहयोग के लिए भारत और इक्‍वाटोरियल गिनी के बीच समझौता ज्ञापन को मंत्रिमंडल ने दी मंजूरी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने औषधीय पौधों के क्षेत्र में सहयोग के लिए भारत और इक्‍वाटोरियल गिनी के बीच समझौता ज्ञापन को पूर्व प्रभाव से स्‍वीकृति दे दी है। समझौता ज्ञापन से दोनों देशों के बीच औषधीय पौधों के क्षेत्र में और बढ़ावा मिलेगा। सहयोग के तहत अनुसंधान कार्यों, प्रशिक्षण पाठ्यक्रमों, सम्‍मेलनों और बैठकों के आयोजन के लिए आवश्‍यक वित्‍तीय संसाधन आयुष मंत्रालय के तहत गठित राष्‍ट्रीय औषधीय पादप बोर्ड के लिए आवंटित बजट तथा योजनाओं से प्राप्‍त किए जाएंगे। पृष्‍ठभूमि: जैव विविधता के मामले में भारत द‍ुनिया के समृद्ध देशों में से एक है। देश में 15 कृषि मौसम वाले क्षेत्र हैं। फूल वाले पौधों की 17 से 18 हजार प्रजातियां हैं। 7 हजार से ज्‍यादा औषधीय पौधे हैं, जिन्‍हें आयुर्वेद, यूनानी, सिद्ध और होम्‍योपैथी जैसे पारंपरिक चिकित्‍सा प्रणाली में सूचीबद्ध किया गया है। देश की करीब 1,178 औषधीय पौधों की प्रजातियां का व्‍यवसाय होता है। इनमें से 242 प्रजातियों की सालाना घरेलू खपत 100 मेट्रिक टन से भी ज्‍यादा है। औषधीय पौधे पारंपरिक चिकित्‍सा पद्धति और औषधीय उद्योग का एक प्रमुख आधार स्रोत होने के साथ ही भारत की आबादी के एक बड़े हिस्‍से को आजीविका और स्‍वास्‍थ्‍य सुरक्षा भी उपलब्‍ध कराते है। विश्‍व स्‍तर पर पारंपरिक और वैकल्पिक स्‍वास्‍थ्‍य सेवाओं में काफी बढ़ोतरी हुई है जिससे औषधीय पौधों का कारोबार 120 अरब अमरिकी डॉलर तक पहुंच गया है। इसके 2050 तक सात खरब अमरिकी डॉलर तक पहुंच जाने की संभावना है। बड़ी संख्‍या में कई ऐसे पौधे हैं जो उष्‍ण कटिबंधीय क्षेत्र में पाए जाते है। ऐसे पौधे भारत और गिनी दोनों जगह में लगभग एक समान भौगोलिक और जलवायु स्थितियां होने की वजह से बड़ी तादात में हैं।
क्षेत्रीय ग्रामीण बैंकों के जोखिम बोझ परिसंपत्‍ति अनुपात के लिए बैंकों की पूंजी में सुधार संबंधी पुन: पूंजीकरण योजना का विस्‍तार

प्रधानमंत्री श्री नरेन्‍द्र मोदी की अध्‍यक्षता में आज केंद्रीय मंत्रिमंडल ने कमजोर क्षेत्रीय ग्रामीण बैंकों को फिर से पूंजीकृत करने की योजना को अगले तीन वर्षों यानी 2016-17 तक बढ़ाने को मंजूरी दे दी। कमजोर ग्रामीण क्षेत्रीय बैंक 9 प्रतिशत जोखिम बोझ परिसंपत्‍ति अनुपात (सीआरएआर) बनाए रखने के लिए न्‍यून्‍तम पूंजी नहीं जुटा पा रहे है। इस निर्णय से बैंकों को अनुपात में सुधार करने में मदद मिलेगी। एक मजबूत पूंजी ढांचा तथा सीआरएआर का न्‍यून्‍तम आवश्‍यक स्‍तर क्षेत्रीय ग्रामीण बैंक की स्‍थिरता सुनिश्‍चत करेगा और बैकों को वित्‍तीय समावेशन तथा ग्रामीण क्षेत्रों की ऋण आवश्‍यकताओं को पूरा करने में महत्‍वपूर्ण भूमिका निर्माण में सहायक होगा। फिलहाल क्षेत्रीय ग्रामीण बैंकों के पुन:पूंजीकरण के लिए 15 करोड़ रुपए का बजट प्रावधान है। इस योजना के विस्‍तार की मंजूरी के बाद और आवश्‍यक धन का अनुरोध पूरक मांगों में किया जाएगा। संदर्भ:- क्षेत्रीय ग्रामीण बैंक अधिनियम 1976 के अंतर्गत क्षेत्रीय ग्रामीण बैंकों की स्‍थापना सहकारी ऋण ढांचे का विकल्‍प बनाने तथा ग्रामीण और कृषि क्षेत्र के लिए पर्याप्‍त संस्‍थागत ऋण सुनिश्‍चित करने के लिए की गई थी। क्षेत्रीय ग्रामीण बैंकों का संयुक्‍त स्‍वामित्‍व भारत सरकार, संबद्ध राज्‍य सरकार और प्रायोजित बैंकों के पास है। इन बैंकों में क्रमश: भारत सरकार की 50 प्रतिशत पूंजी, राज्‍य सरकार की 15 प्रतिशत पूंजी और संबद्ध बैंक की 15 प्रतिशत पूंजी है। क्षेत्रीय ग्रामीण बैंकों का जोखिम परिसंपत्‍ति अनुपात कमसे कम 9 प्रतिशत पर लाने के लिए डॉ. के. वी. चक्रवर्ती समिति ने 21 राज्‍यों के 40 ग्रामीण क्षेत्रीय बैंकों को 2,200 करोड़ रूपए तक पुन: पूंजीकरण की सिफारिश की थी। पुन: पूंजीकरण की प्रक्रिया 2010-11 में शुरू हुई। क्षेत्रीय ग्रामीण बैंकों में राज्‍य सरकारों का हिस्‍सा जारी न होने के कारण केंद्र सरकार के हिस्‍से को जारी नहीं किया जा सका। इसलिए पुन: पूंजीकरण योजना 31 मार्च, 2014 तक बढा दी गई। केंद्रीय मध्‍य प्रदेश ग्रामीण बैंक सहित 39 क्षेत्रीय ग्रामीण बैंको को 31 मार्च 2014 तक 1086.70 करोड़ रूपए की कुल राशि जारी की गई।
प्रधानमंत्री ने सिक्किम राज्य-स्थापना दिवस पर सिक्किम वासियों को बधाई दी

प्रधानमंत्री श्री नरेन्द्र मोदी ने सिक्किम राज्य-स्थापना दिवस पर सिक्किम वासियों को बधाई दी है। एक ट्वीट में प्रधानमंत्री ने कहा हैः “सिक्किम के मेरी बहनों और भाइयों को राज्य-स्थापना दिवस की बधाई। सिक्किम वासियों ने विभिन्न क्षेत्रों में अपनी विशिष्ट पहचान बनाई है और वे राष्ट्र की उन्नति में अपार योगदान कर रहे हैं। मेरी कामना है कि राज्य के सभी लोगों को प्रसन्नता और अच्छे स्वास्थ्य का आशीर्वाद मिले।”
कैबिनेट ने कृषि एवं संबद्ध क्षेत्र में सहयोग के लिए ताइवान के साथ सहमति पत्र को अपनी स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने कृषि एवं संबद्ध क्षेत्र में सहयोग के लिए भारत स्थित ताइपे आर्थिक एवं सांस्‍कृतिक केंद्र और ताइपे स्थित भारत ताइपे संघ के बीच सहमति पत्र को अपनी पूर्वव्‍यापी मंजूरी दे दी है। इस सहमति पत्र (एमओयू) में कृषि, बागवानी, पशुपालन, मत्‍स्‍य पालन, जलीय कृषि (एक्वाकल्चर) एवं खाद्य प्रसंस्करण, आनुवंशिक संसाधनों के साथ-साथ पर्यावरणीय स्थिरता के क्षेत्र में सहयोग का उल्‍लेख किया गया है। दोनों पक्ष इन क्षेत्रों में सहयोग के लिए दोनों देशों के निजी क्षेत्र को प्रोत्‍साहित करेंगे। दोनों पक्षों के बीच सहयोग में यात्राओं, सूचनाओं, प्रौद्योगिकी एवं प्रशिक्षण के आदान-प्रदान के साथ-साथ व्‍यापार बाधाओं में कमी सुनिश्चित करते हुए कृषि व्‍यापार का विस्‍तारीकरण भी शामिल हैं। एमओयू के तहत आपसी हित के प्राथमिकता वाले क्षेत्रों की पहचान करने और दोनों पक्षों द्वारा चिन्‍हित गतिविधियों के क्रियान्वयन की दिशा में प्रगति के लिए आगे की कार्रवाई हेतु एक संयुक्‍त कार्यकारी समिति गठित की जाएगी। इस एमओयू पर आरंभ में पांच वर्षों की अवधि के लिए हस्‍ताक्षर किए जायेंगे और अगले पांच वर्षों की अवधि के लिए इसका स्‍वत: ही नवीकरण हो जायेगा, बशर्ते कि इनमें से कोई भी पक्ष इसे निरस्‍त करने की अपनी मंशा/इरादा व्‍यक्‍त न कर दे।
प्रधानमंत्री श्री नरेन्द्र मोदी और नीदरलैंड्स के प्रधानमंत्री महामहिम मार्क रुट के बीच टेलीफोन वार्ता

प्रधानमंत्री श्री नरेन्द्र मोदी ने आज नीदरलैंड्स के प्रधानमंत्री महामहिम श्री मार्क रुट से टेलीफोन पर बात की। दोनों शीर्षाध्यक्षों ने यूक्रेन की वर्तमान परिस्थितियों पर चर्चा की और यूक्रेन में जारी मानवीय संकट पर अपनी चिंताओं का साझा किया। प्रधानमंत्री श्री मोदी ने शत्रुता समाप्त करके संवाद और राजनय के मार्ग पर लौटने की भारत के निरंतर आह्वान को दोहराया। प्रधानमंत्री ने रूस और युक्रेन के बीच चल रही बातचीत का स्वागत किया और आशा व्यक्त की कि इसका जल्द समाधान निकल आयेगा। प्रधानमंत्री श्री मोदी ने प्रधानमंत्री रुट को युद्धग्रस्त इलाकों से भारतीय नागरिकों को बाहर निकालने, प्रभावित आबादी के लिये दवाओं सहित अन्य आपद राहत सामग्री के रूप में भारत की सहायता की प्रगति के बारे में जानकारी दी। प्रधानमंत्री ने अप्रैल 2021 में प्रधानमंत्री रुट के साथ अपनी वर्चुअल शिखर वार्ता को याद किया और उन्होंने जल्द ही प्रधानमंत्री रुट का भारत में स्वागत करने की अपनी इच्छा व्यक्त की।
प्रधानमंत्री 12 नवंबर को जेएनयू परिसर में स्वामी विवेकानंद की प्रतिमा का अनावरण करेंगे

प्रधानमंत्री श्री नरेन्द्र मोदी 12 नवंबर को शाम 6:30 बजे जवाहरलाल नेहरू विश्वविद्यालय परिसर में वीडियो कॉन्फ्रेंसिंग के माध्यम से स्वामी विवेकानंद की प्रतिमा का अनावरण करेंगे। केंद्रीय शिक्षा मंत्री भी इस अवसर पर उपस्थित रहेंगे। स्वामी विवेकानंद के दर्शन और विचार आज भी देश के युवाओं का पथ प्रदर्शन करते हैं। दुनिया भर में लाखों लोगों के प्रेरणा का स्रोत रही, विवेकानंद जैसी महान विभूति का जन्‍म इस भूमि पर हुआ, इसे लेकर देश खुद को गौरवान्वित महसूस करता है। प्रधानमंत्री का हमेशा से यह कहना है कि स्वामी विवेकानंद के आदर्श आज भी उतने ही प्रासंगिक हैं, जितने कि वे उनके जीवनकाल में थे। प्रधानमंत्री ने अक्सर इस बात पर जोर दिया है कि जनता की सेवा और राष्ट्र के युवाओं को सशक्त बनाना देश को भौतिक, मानसिक और आध्यात्मिक रूप से मजबूत करता है और साथ ही वैश्विक स्‍तर पर देश की छवि को भी निखारता है। भारत की समृद्धि और शक्ति देश की जनता में निहित है। ऐसे में सभी को सशक्त बनाना, राष्ट्र को आत्मनिर्भर भारत का लक्ष्य प्राप्त करने की दिशा में आगे ले जाएगा।
प्रधानमंत्री का गुजरात दौरा, सौराष्ट्र नर्मदा सिंचाई परियोजना का लोकार्पण किया

प्रधानमंत्री श्री नरेन्द्र मोदी ने आज सानोसारा गुजरात में सौराष्ट्र नर्मदा सिंचाई (सौनी) परियोजना का शुभारंभ किया। प्रधानमंत्री ने एजेआई-3 बांध स्थल का दौरा किया, और बांध के गोटों से पानी छोड़े जाने के साक्षी बने। इस अवसर पर एक भव्य जनसभा को संबोधित करते हुए प्रधानमंत्री ने स्मरण किया कि गुजरात के मुख्यमंत्री के तौर पर भी हमेशा से ही उनका दृढ़ विश्वास था कि पानी किसान के लिए सबसे अधिक महत्वपूर्ण है। उन्होंने कहा कि राज्य के जल स्तर में बढ़ोतरी होनी शुरू हो गई थी। उन्होंने आगे कहा, चैक डैम का भी बड़ी संख्या में निर्माण किया गया है। प्रधानमंत्री ने चर्चा की कि कैसे कच्छ तक में स्थिति बदल गई, जहां कि एक समय पर हमारे जवानों को पर्याप्त पानी तक नहीं मिलता था। प्रधानमंत्री ने कहा कि वह समय अभी भी याद है जब वह सौराष्ट्र के सांसदों से पहली बार मिले थे और सौनी परियोजना पर चर्चा की थी। उन्होंने कहा कि यह एक पहल है जिस पर हर एक गुजराती को गर्व करना चाहिए। श्री नरेन्द्र मोदी ने जल संरक्षण की आवश्यकता पर भी बल दिया, और केंद्र सरकार द्वारा किसानों के कल्याण के लिए उठाए गए कई प्रकार के कदमों के बारे में बताया, जैसे फसल बीमा। प्रधानमंत्री ने बताया कि किस तरह से एलपीजी गैस कनेक्शन के लिए उज्ज्वला और एलईडी बल्ब वितरण जैसी योजनाएं लोगों के जीवन की गुणवत्ता में बदलाव ला रही हैं।